El Festival de Recreacions Històriques ‘Saguntum Invicta’ es va presentar ahir a València
25 d’abril 2018

​  
![](/media/tp1lrlje/42img-20180424-wa0059_cuerpo.jpg)  

La delegació de Turisme de l'Ajuntament de Sagunt va realitzar ahir una roda de premsa a València per a presentar la segona edició del Festival de Recreacions Històriques “Saguntum Invicta”, que tindrà lloc del 27 al 29 d'abril.

L'esdeveniment va tenir lloc en la marina de València, en un espai cedit per la Diputació per a tal efecte. Representants de la cúria romana de Sagunt, així com membres de l'associació local Saguntum Civitas, van assistir per explicar de primera mà l'experiència que es viurà durant el cap de setmana vinent en la ciutat. També es van desplaçar fins allí representants de la Taverna de la Serp, per oferir una degustació de gastronomia romana, la qual també es podrà gaudir en el teatre romà durant els dies del festival.

En este esdeveniment participaran associacions de recreacions històriques que arribaran de diverses ciutats d'Espanya, com Lugo, Mèrida, Tarragona, Madrid i Zaragoza per reviure l'esplendor de Sagunt en l'època romana.

![](/media/mgiawghn/42img_20180424_175754_cuerpo.jpg)  
 

La regidora de Turisme, Natalia Antonino, ha declarat que “**la presentació d'este festival reforça el fet que Sagunt enguany és Capital Cultural Valenciana. Tenim un producte turístic i cultural de gran potencial durant tot l'any. ‘Sagunt és viu’, una ciutat viva que el seu conjunt és un escenari incomparable on viure grans experiències**”.

Este festival, organitzat per l'Associació Saguntum Civitas amb la col·laboració de l'Ajuntament de Sagunt, la delegació de Turisme, La Taverna de la Serp i La llar dels Déus, oferix una àmplia programació amb entrada gratuïta a tots els espectacles, a més de les pompes que es representaran els tres dies, als _ludus_ en el Teatre Romà i a la recreació d'un soterrament iber en la plaça Major.

Gran varietat de persones tornaran a donar vida a personatges de tot tipus, des de magistrats a servents que van arribar a viure en la ciutat, que passejaran en les diferents desfilades pels principals carrers del nucli històric.

![](/media/yaxf1s05/42img-20180424-wa0052_cuerpo.jpg) 

A més, altres experiències de les quals es podrà gaudir seran les visites guiades gratuïtes als espais arqueològics Via del Pòrtic i Domus dels Peixos, prèvia reserva en les oficines de turisme de Sagunt. D'altra banda, diverses empreses com Quiero Cultura, Celia Peris Visitas Guiadas i Explora Sagunto, oferiran visites guiades especialitzades en el món romà. També hi haurà venda de productes gastronòmics i d'artesania d'època romana en el Teatre Romà, amb la Llar dels Déus i La Taverna de la Serp; venda de pans romans en el Forn La Melica i gastronomia romana en els restaurants col·laboradors: Taverna La Serp, Le Fou, Restaurant Arrels, L´Andana-Aljub, Gastroduc, Espai Gaeta de Sagunt, Cyrus Dad del Port de Sagunt, Restaurant Gat Negre i La Vidrieria Art-Bar de Faura.

Este cap de setmana també tindrà lloc la representació de l'obra _Farenheit. Ara Pacis_ de Xarxa Teatre, que farà d'acte inaugural de Sagunt com a Capital Cultural Valenciana el dissabte 28 a les 22.30 hores en la plaça Cronista Chabret.  

![](/media/kcslb3oo/42img_20180424_182721_cuerpo.jpg)  
 

*   [](http://www.facebook.com/sharer.php?u=https://aytosagunto.es/va/actualitat/el-festival-de-recreacions-historiques-saguntum-invicta-es-va-presentar-ahir-a-valencia/ "Facebook")
*   [](http://twitter.com/share?url=https://aytosagunto.es/va/actualitat/el-festival-de-recreacions-historiques-saguntum-invicta-es-va-presentar-ahir-a-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-de-recreacions-historiques-saguntum-invicta-es-va-presentar-ahir-a-valencia/ "Linked In")
*   [](mailto:?body=https://aytosagunto.es/va/actualitat/el-festival-de-recreacions-historiques-saguntum-invicta-es-va-presentar-ahir-a-valencia/)